काबर चढ़त हे गर्मी के पारा
अ पन गलती ल दूसर के उपर ठिकरा फोरे के आदत मानुस ल जनम जात मिले हवय। इही पाय के कहावत चले हे कि ‘‘गुर खाय गंगू, पिटान खाय टुकना‘‘ पिछु हफता के बात आय बिलासपुर मे गरमी हर अइसन बाढ़िस कि थरमामीटर के पारा ह 49.3 डिग्री पहंुच गीस। एला देख सुनके लोगन के आखी फाट गीस। एखर असली कारन ल सोचना अउ खोजना छोड़के मनखे मन हर अपन जनम जात आदत के मुताबिक बिचारा थरमामीटर के उपर ले भरोसा ल उठा लिन। अउ उल्टा केहे लागिन कि थरमामीटर ह गरमी के मातरा ल जादा बतावत हवय।
जइसे मनखे के नियत बेरा कुबेरा डोलत रहिथे तइसनेहे मनखे मन अपन नियत कस बिचारा थरमामीटर के नियत ल कोसे लागिस।अउ ओखर गुन ल जांचे खातिर एक ठिन अउ थरमामीटर ल ओखर तीर म राख दीन। ये जांच करे बर कि दोनो थरमामीटर ऐके जइसे गरमी के मातरा ल बताही कि नइ बताही। थरमामीटर हर कंहु मनखे कस स्वारथी अउ झूठहला रहिथिस त पक्का ओहर अपन संगवारी के पीठ म छुरा ल भोंक देतिस अउ गलत गरमी के मान ल बता देतिस। फेर निरजीव जिनिस के नियत नइ बदलय। काबर कि ओला कोनो परकार के लोभ लालच, स्वारथ, मोह माया नइ रहय।
बिलासपुर मे पारा के पारा काबर चढ़िस तेला किसिम किसिम के अवगुन म बुड़े मनखे हर नइ समझ पावत हे। एखर असली कारन ल बड़े बड़े बैज्ञानिक मन बतावत हे कि रूख राई अउ अन्न, पानी, जीब, जन्तु ये सब के आपस म जबड़ गठजोड़ हावय। मनखे के जिंदगी इही जिनिस के बल म चलत हे। इंही पायके ये मन ल बचाय अउ हिफाजत से बउरे के काम ल करना चाही। फेर अपन लालच म बूरे मनखे भुला गे हावय कि वन हे त जल हे अउ जल हे त कल हे। ये बात ल सबो जानथे कि दुनिया के कोनो जानवर, पसु-पक्षी, जल, जंगल, जमीन ल नुकसान नइ पहुंचावे। फेर ये काम मे मनखे कोनो कसर नइ छोड़त हे। इंही पायके रूख राई के कटाई, कल-कारखाना के बढ़ई, खेत खलिहान के प्लाट में बदलइ असन काम के कारन भुइया के गरमी हर बढ़त जावत हे। अइसन बेरा मे ये बात ल सुमिरना चाही कि कोठी म धान हर पलपलावत ले भराय रहिथे त तभो ले कोनो फेंक फेंक के उछरत ले नइ खावय। फेर अब के जमाना म कतको मनखे अइसन गलती करत हवय। सादी-बिहाव, होटल म खाय पिये के जिनिस ल जरूरत ले जादा ले लेथे अउ आखरी म नासमझी देखावत फेंक देथे। ये सब आदत ल छोंड़े के बेरा आ गे हवय। अइसनेहे एक ठिन अउ बात बैज्ञानिक मन बताइन हवय कि खेत म धान, गेहू के कटइ के बाद जउन हिस्सा बांच जाथे, तेला बारना नइ चांही अउ पेड़-पउधा ले गिरे सुखा पाना ल तको नइ बारना चांही। काबर कि ये हिस्सा हर सर गल के खातु बन के भंुइया के उपजाउ ल बढ़ाथे। अइसन जिनिस ल बारे म जहरीला गैस निकलथे। एखर ले वातावरन में गरमी बाढ़थे। बाढ़त गरमी अउ बिगड़त परयावरन ल देख देख के पारा के पारा चढ़त जावत हे। एखर से बाचना हे त जनमदिन, सादी-बिहाव के दिन ल सुरता राखे खातिर पुराना रिवाज जइसे पेड़ पउधा लगाना, कुंआ, बावली, तरिया खुदवाना ल फेर से जोर-सोर से सुरू करना परही। उत्तराखंड राज म एक ठिन बड़ा संुदर रिवाज परयावरन ल बचाये बर चले आवथ हे। जेखर नांव ‘‘मैती प्रथा‘‘ आय। एमा सादी-बिहांव के बाद बिदा के बेरा मे दुलहिन हर अपन मइके ले एक ठिन पउधा ल ससुराल ले जाथे अउ उंहा ओला जगाथे। एखर ले मइके के सुरता के संगे संग परयावरन संग जुड़े रहय के काम सहज हो जाथे।
विजय मिश्रा ‘अमित’
रायपुर
hne_Deva hne_Deva hne_Deva hne_Deva mar_Deva awa_Deva